作者:趙善括
標題:沁園春
內容:虎嘯風生，龍躍雲飛，時不再來。試憑高望遠，長淮清淺，傷今懷古，故國氛埃。壯志求伸，匈奴未滅，早以家為何謂哉。多應是，待著鞭事了，稅駕方回。稼軒聊爾名齋。笑學請樊遲心未開。似南陽高臥，莘郊自樂，磻溪韜略，傅野鹽梅。植杖亭前，集山樓下，五桂三槐次第栽。功名遂，向急流勇退，肯恁徘徊。